
PATVIRTINTA

Šakių rajono savivaldybės administracijos 

direktoriaus 2015 m. rugsėjo 24 d.

įsakymu Nr. AT-951
SOCIALINĖS REABILITACIJOS PASLAUGŲ NEĮGALIESIEMS BENDRUOMENĖJE PROJEKTŲ VERTINIMO  IR  ATRANKOS KOMISIJOS DARBO ORGANIZAVIMO TVARKOS APRAŠAS
I SKYRIUS

BENDROSIOS NUOSTATOS


1. Socialinės reabilitacijos paslaugų neįgaliesiems bendruomenėje projektų vertinimo ir  atrankos  komisijos darbo organizavimo tvarkos  aprašas (toliau – šis Aprašas) reglamentuoja Socialinės reabilitacijos paslaugų neįgaliesiems bendruomenėje projektų  vertinimo ir atrankos komisijos (toliau – komisija) sudarymą, darbo organizavimą, projektų vertinimą, sprendimų priėmimą ir kitas komisijos darbą reguliuojančias nuostatas. 


2. Komisija savo veikloje vadovaujasi Socialinės reabilitacijos paslaugų neįgaliesiems bendruomenėje projektų atrankos konkurso organizavimo nuostatais ir Socialinės reabilitacijos paslaugų neįgaliesiems bendruomenėje projektų vertinimo  ir  atrankos komisijos darbo organizavimo tvarkos aprašu, patvirtintais Lietuvos Respublikos socialinės apsaugos ir darbo ministro 2012 m. liepos 20 d. d. įsakymu Nr. A1- 345 (Lietuvos Respublikos socialinės apsaugos ir darbo ministro 2015 m. rugsėjo 9 d. įsakymo Nr. A1-516 redakcija) ir šiuo Aprašu.


3. Komisija sudaroma vertinti Šakių rajono savivaldybės administracijos finansavimui gauti pateiktus socialinės reabilitacijos paslaugų neįgaliesiems bendruomenėje projektus (toliau - projektai) ir parengti projektams finansuoti skirtų lėšų paskirstymo projektą.

4. Komisija sudaroma vieneriems metams iš ne mažiau, kaip 3 specialistų. Projektų atrankos stebėseną vykdo Neįgaliųjų reikalų departamento prie Socialinės apsaugos ir darbo ministerijos (toliau- Neįgaliųjų reikalų departamentas) deleguoti skėtinių neįgaliųjų asociacijų atstovai (toliau – neįgaliųjų asociacijų atstovai).


5. Komisijos sudėtį, šios Komisijos pirmininką ir jo pavaduotoją tvirtina rajono savivaldybės administracijos direktorius. 


6. Komisijos nariai, vertindami projektus ir rengdami projektams finansuoti skirtų lėšų paskirstymo projektą, laikosi skaidrumo, nešališkumo, teisingumo, sąžiningumo ir protingumo principų.


7. Komisiją techniškai aptarnauja rajono savivaldybės administracijos Socialinės paramos skyriaus darbuotojas (komisijos sekretorius), kuriam ši funkcija numatyta pagal pareigybės aprašą. 

II SKYRIUS
 KOMISIJOS UŽDAVINIAI IR FUNKCIJOS 


8. Komisijos uždavinys – atrinkti finansavimui gauti pateiktus projektus, atsižvelgiant į skirtingas negalias (judėjimo, regėjimo, klausos, sutrikusio intelekto, sutrikusios psichikos ir kitas) turinčių asmenų specialiųjų poreikių tenkinimo reikalingumą.


9. Komisijos funkcijos yra šios:


9.1. vertinti  savivaldybės administracijai finansavimui gauti pateiktus projektus;


9.2. svarstyti  savivaldybės administracijos Socialinės paramos skyriaus  darbuotojo apibendrintus projektų vertinimo rezultatus;


9.3. parengti projektams finansuoti skirtų lėšų paskirstymo projektą, atsižvelgiant į skirtingas negalias (judėjimo, regėjimo, klausos, sutrikusio intelekto, sutrikusios psichikos ir kitas) turinčių asmenų specialiųjų poreikių tenkinimo reikalingumą.

III SKYRIUS

KOMISIJOS narių TEISĖS


10. Komisijos nariai turi teisę:


10.1. gauti informaciją apie Komisijos posėdžius ir rajono savivaldybės administracijos Socialinės paramos skyriaus darbuotojo apibendrintus projektų vertinimo rezultatus bei kitą su projektų vertinimu susijusią reikalingą informaciją;


10.2. susipažinti su svarstyti pateiktais projektais, jų vertinimo dokumentais. Komisijos narys, norėdamas gauti papildomos informacijos apie konkretų projektą, žodžiu, elektroniniu paštu ar raštu kreipiasi į Socialinės paramos skyrių su prašymu;


10.3. pateikti savo pastabas ir pasiūlymus dėl  projektų vertinimo rezultatų ir lėšų paskirstymo projekto.

IV SKYRIUS

 KOMISIJOS DARBO ORGANIZAVIMAS



11. Pagrindinė Komisijos darbo forma yra posėdžiai. Komisijos posėdžiai yra uždari. Juose kviečiami dalyvauti projektų atrankos stebėseną vykdantys neįgaliųjų asociacijų atstovai.



12. Komisijos darbui vadovauja pirmininkas, jo nesant – pirmininko pavaduotojas. 


13. Komisijos pirmininkas organizuoja Komisijos darbą, pirmininkauja posėdžiams, pasirašo posėdžių protokolus.


14. Komisiją aptarnaujantis rajono savivaldybės administracijos Socialinės paramos skyriaus darbuotojas:


14.1. rengia posėdžių darbotvarkes ir surašo posėdžių protokolus;


14.2. ne vėliau kaip prieš 3 darbo dienas iki Komisijos posėdžio pradžios  elektroniniu paštu informuoja Komisijos narius ir projektų atrankos stebėseną vykdančius Neįgaliųjų reikalų departamento deleguotus skėtinių neįgaliųjų asociacijų atstovus apie posėdžio datą, laiką, vietą;


14.3. supažindina Komisijos narius su pagrindinėmis projektų vertinimo procedūromis;


14.4. pateikia atsakymus į Komisijos narių klausimus, susijusius su projektų vertinimu;


14.5. renka Komisijos narių projektų vertinimo anketas bei kitą informaciją, kurios reikia lėšų paskirstymo projektui parengti;


14.6. apibendrina projektų vertinimo rezultatus ir pateikia Komisijai svarstyti;


14.7. pateikia kitą reikalingą su svarstomų projektų rezultatais bei projektais susijusią informaciją. Prireikus ar Komisijos nariams paprašius,  posėdžio metu pateikia svarstomų projektų, jų priedų kopijas;


14.8. Komisijos posėdžio metu parengia protokolo nutariamąją dalį – lėšų paskirstymo projektą, kurį to paties posėdžio metu pateikia pasirašyti Komisijos pirmininkui ir Komisijos nariams;


14.9. vykdo kitus Komisijos pirmininko pavedimus.

14.10. atsako už Komisijos dokumentų tvarkymą, saugo Komisijai pateiktus dokumentus ir Komisijos posėdžių protokolų originalus per visą Komisijos veiklos laikotarpį. Komisijai sustabdžius ar baigus veiklą, su jos veikla susijusius dokumentus perduoda Savivaldybės administracijai, kuri juos saugo savo archyve.


15. Komisijos posėdžiai yra teisėti, jeigu juose dalyvauja ne mažiau kaip 2/3 Komisijos narių.


16. Visi klausimai posėdžio metu aptariami posėdžio darbotvarkėje nustatyta tvarka, jei Komisijos nariai bendru sutarimu posėdžio pradžioje nenusprendžia kitaip.


17. Pradėdami darbą Komisijoje, dėl konkursų informacijos konfidencialumo užtikrinimo, šios informacijos viešo neskelbimo ir neplatinimo objektyvių sprendimų priėmimo bei viešųjų ir privačių interesų konflikto vengimo, Komisijos nariai privalo pasirašyti konfidencialumo pasižadėjimus ir nešališkumo deklaracijas, (1 priedas). Socialinės paramos skyriaus darbuotojas ir projektų atrankos stebėseną vykdantys Neįgaliųjų reikalų departamento deleguoti skėtinių neįgaliųjų asociacijų atstovai Komisijos posėdžiuose gali dalyvauti tik pasirašę konfidencialumo pasižadėjimus (2 arba 3 priedai). 

18. Komisijos narys negali turėti privačių interesų, tiesiogiai ar netiesiogiai susijusių su pareiškėju, kurio projektas yra svarstomas. Jeigu yra pagrindo manyti, kad Komisijos nario dalyvavimas svarstant ir priimant sprendimą dėl konkretaus projekto sukels interesų konfliktą, tas Komisijos narys pats arba Komisijos pirmininkui pareikalavus turi nusišalinti nuo šios procedūros. Į Komisijos posėdžio protokolą įrašoma informacija apie galimą interesų konfliktą. Nusišalinus Komisijos pirmininkui, Komisijos pirmininko pareigas toliau eina Komisijos pirmininko pavaduotojas.

19. Už konfidencialios informacijos atskleidimą, savo pareigų nevykdymą arba netinkamą jų vykdymą Komisijos nariai atsako teisės aktų nustatyta tvarka. 

20. Komisijos narys, kurio sprendimams neteisėtai buvo bandoma daryti įtaką, apie tai artimiausiame posėdyje informuoja Komisiją.
V SKYRIUS
 Projektų vertinimas


21. Komisijos nariai ne vėliau kaip per 25 kalendorines dienas nuo projektų paraiškų perdavimo Komisijos nariams dienos raštu įvertina jiems priskirtus projektus.

22. Pareiškėjų pateikti projektai Komisijos nariams paskirstomi Komisijos posėdyje. Projektai Komisijos nariams paskirstomi taip, kad kiekvieną projektą įvertintų ne mažiau kaip trys Komisijos nariai.

23. Prieš pradedant projektų vertinimą, Komisijos nariai supažindinami su projektų paraiškomis,  Komisijos sudarymo ir darbo organizavimo tvarka,  projekto vertinimo anketa, vertinimo kriterijais, aptariami projektų vertinimo anketų pateikimo terminai,  išdalinamos projektų paraiškos.

24. Komisijos narys privalo atsisakyti vertinti jam pateiktą projektą, jei paaiškėja, kad Komisijos narys:

24.1. yra projektą pateikusios asociacijos, labdaros ir paramos fondo, religinės bendruomenės ir bendrijos, viešosios įstaigos (toliau – organizacija) narys; 


24.2. dalyvauja projektą pateikusios organizacijos valdymo organų veikloje;


24.3. yra įtrauktas į projekto, kuris yra vertinimo stadijoje, vykdymo procesą;


24.4. gali nesuderinti viešųjų ir privačių interesų, gali būti šališkas.


25. Įvertinęs paskirtą projektą, Komisijos narys užpildo Lietuvos Respublikos socialinės apsaugos ir darbo ministro 2012 m. liepos 20 d. d. įsakymu Nr. A1- 345 (Lietuvos Respublikos socialinės apsaugos ir darbo ministro 2015 m. rugsėjo 9 d. įsakymo Nr. A1-516 redakcija 2 priedas), patvirtintą Socialinės reabilitacijos paslaugų neįgaliesiems bendruomenėje projektų vertinimo anketą (toliau – vertinimo anketa).

26. Projektas vertinamas pagal atskirus vertinimo kriterijus balais. Projektas galutinai įvertinamas, susumavus pagal kiekvieną vertinimo kriterijų skirtus balus. Aukščiausias galimas projekto įvertinimas yra 100 balų.

27. Apie projekto finansavimą sprendžiama pagal projekto surinktų balų sumą:

27.1. nuo 50 iki 100 balų – projektas remtinas;


27.2. mažiau nei 50 balų – projektas atmestinas.
                
28. Komisijos narys vertinimo anketoje pažymi skiriamus balus už kiekvieną nurodytą aplinkybę:

   
28.1.  projekto atitiktį nustatytiems prioritetams;

   28.2. projekte įgyvendinamų veiklų skaičių;
   28.3. projekto veiklų įgyvendinimo plano nuoseklumą ir išsamumą;

28.4. projektui įgyvendinti reikalingų lėšų pagrįstumą ir realumą;

         28.5. projekto veikloms vykdyti turimus žmogiškuosius ir materialinius išteklius;

28.6. projekto nuolatinio pobūdžio paslaugų gavėjų skaičių;

         28.7. projektui skiriamus kitus finansavimo šaltinius.

         29. Komisijos narys vertinimo anketoje 
 taip pat nurodo projekto privalumus ir trūkumus, pateikia išvadą dėl projekto finansavimo, siūlymus dėl atskirų projekto veiklų, išlaidų nefinansavimo.

30. Jei dalis projekto išlaidų yra nepagrįstos, nėra akivaizdaus šių išlaidų būtinumo projekto veikloms įgyvendinti arba išlaidos priskiriamos prie netinkamų, Komisijos nariai gali siūlyti sumažinti projekto išlaidas, išbraukdami netinkamas arba nepagrįstas išlaidas, arba sumažindami prašomų išlaidų sumą.

31. Baigę vertinimą, Komisijos nariai užpildytas ir pasirašytas projektų vertinimo anketas pateikia Socialinės paramos skyriaus darbuotojui  toliau saugoti paraiškos byloje.

32. Komisijos nariai Socialinės paramos skyriaus darbuotojui papildomai pateikia užpildytų vertinimo anketų elektronines versijas.

33. Surinkęs ne mažiau kaip trijų Komisijos narių išvadas, Socialinės paramos skyriaus darbuotojas sudaro projektų vertinimo suvestines, kuriose apskaičiuoja kiekvieno projekto vidutinį balą, apibendrina projektų vertinimo rezultatus ir pateikia juos svarstyti Komisijai.
VI SKYRIUS
KOMISIJOS SPRENDIMAI

34. Komisija sprendimus dėl projektų finansavimo priima posėdžiuose, rengiamuose šiame Apraše nustatyta tvarka.


34. Komisijos sprendimai priimami bendru sutarimu arba, jei jo negalima pasiekti, - Komisijos pirmininkui ir nariams balsuojant. Balsuodami Komisijos nariai turi po vieną balsą.  Sprendimas laikomas priimtu, jei už jį balsavo paprastoji Komisijos narių dauguma. Jeigu balsai pasiskirsto po lygiai, lemiamas balsas yra Komisijos pirmininko balsas (Komisijos pirmininko pavaduotojo balsas – jei Komisijos pirmininkas nusišalinęs). Jeigu svarstant projektus kuris nors Komisijos narys nesutinka su daugumos sprendimu, jis gali pateikti Komisijos pirmininkui savo atskirą nuomonę. Ši nuomonė turi būti įrašyta į Komisijos posėdžio protokolą. 

35. Komisija, apsvarsčiusi projektų vertinimo rezultatus, Komisijos narių siūlymus ir išvadas bei kitą informaciją, susijusią su pateiktais atrinkti projektais, privalo parengti projektams finansuoti skirtų lėšų paskirstymo projektą, atsižvelgdama į skirtingas negalias (judėjimo, regėjimo, klausos, sutrikusio intelekto, sutrikusios psichikos ir kitas) turinčių asmenų specialiųjų poreikių tenkinimo reikalingumą, siūlydama Savivaldybės administracijos direktoriui:


35.1. skirti tam tikro dydžio finansavimą projektui įgyvendinti;


35.2. skirti tam tikro dydžio dalinį finansavimą projekto atskiroms remtinoms veikloms įgyvendinti;


35.3. skirti tam tikro dydžio finansavimą projektui įgyvendinti su išlyga;


35.4. neskirti finansavimo projektui įgyvendinti, atmetimo motyvus nurodant Komisijos posėdžio protokole.


36. Komisija, rengdama projektams finansuoti skirtų lėšų paskirstymo projektą ir siūlydama dėl finansavimo projektams skyrimo:


36.1. vadovaujasi apibendrintais projektų vertinimo rezultatais ir  prireikus - kita su projektų vertinimu susijusia dokumentacija;


36.2. atsižvelgia į Komisijos narių siūlymus bei argumentus;

36.3. pagal projekto įvertinimo vidutinį balą sprendžia apie projekto rėmimą:


36.3.1. projektas surinko  daugiau negu 50 balų – projektas remtinas;


36.3.2. projektas surinko mažiau negu 50 balų – projektas atmetamas;


36.4. užtikrina, kad nebūtų finansuojami du ar daugiau atitinkamoje teritorijoje sudvejintų projektų, todėl gali neatsižvelgti į projekto surinktą vidutinį balą ir priimti sprendimą teikti kitokias rekomendacijas dėl konkretaus projekto finansavimo lyginant su projektą vertinusių Komisijos narių išvadomis ir siūlymais. Tokiu atveju, pirmumas teikiamas geriausiai įvertintam projektui – dėl projekto rėmimo Komisija sprendžia bendru sutarimu arba, jei jo negalima pasiekti, Komisijos pirmininkui ir nariams balsuojant, kaip nustatyta šiame Apraše.


37. Komisijos parengtas lėšų paskirstymo projektas pateikiamas susipažinti projektų atrankos stebėseną vykdantiems neįgaliųjų asociacijų atstovams, kurie per sutartą laiką raštu pateikia Komisijai savo rekomendacijas, pritarimą arba nepritarimą parengtam lėšų paskirstymo projektui, nurodydami motyvus.

38. Komisija apsvarsto projektų atrankos stebėseną vykdančių neįgaliųjų asociacijų atstovų pateiktas rekomendacijas dėl lėšų paskirstymo projekto, įvertina pateiktus argumentus ir parengia galutinį lėšų paskirstymo projektą, kurį teikia tvirtinti Savivaldybės administracijos direktoriui. 
VII SKYRIUS
 KOMISIJOS POSĖDŽIO PROTOKOLAS 


39. Komisijos sprendimai įforminami Komisijos posėdžio protokolu, kuriame nurodoma:


39.1. posėdžio data ir vieta;


39.2. posėdyje dalyvavę Komisijos nariai;


39.3. posėdžio metu svarstyti projektai; 


39.4. pateikti argumentai, paaiškinimai, priimti sprendimai; 


39.5. kita, Komisijos nuomone, svarbi posėdžio informacija.


40. Prie protokolo pridedamas projektams finansuoti skirtų lėšų paskirstymo projektas.


41. Posėdžio sekretorius parengia Komisijos posėdžio protokolą, kurį pasirašo Komisijos pirmininkas ir posėdžio sekretorius. 
VIII SKYRIUS

 BAIGIAMOSIOS NUOSTATOS


42. Komisijos posėdžio darbo organizavimo procedūrinius klausimus, nenumatytus šiame Apraše, sprendžia Komisijos pirmininkas. 


43. Komisijos veiklos dokumentai (posėdžių protokolai, susirašinėjimo medžiaga, kiti dokumentai) saugomi Savivaldybės administracijoje Lietuvos Respublikos dokumentų ir archyvų įstatymo nustatyta tvarka.

___________________________________

